
NR. SC2022 –11176/10.05.2022

RAPORT DE SPECIALITATE

privind aprobarea oportunității inițierii demersurilor necesare realizării obiectivului nou de investiție  ”Spital Clinic Municipal de Urgență Timișoara” în contextul colaborării  cu Corporația Financiară Internațională – IFC  

Având în vedere Referatul de aprobare al proiectului de hotărâre al Primarului Municipiului Timișoara și Proiectul de hotărâre privind aprobarea oportunității inițierii demersurilor necesare realizării obiectivului nou de investiție „Spital Clinic Municipal de Urgență  Timișoara” în contextul colaborării cu Corporația Financiară Internațională – IFC.  
Facem următoarele precizări:
Conform OUG 162/2008 privind transferul ansamblului de atribuţii şi competenţe exercitate de Ministerul Sănătăţii Publice către autorităţile administraţiei publice locale, în anul 2008, managementul asistenţei medicale a Spitalul Clinic Municipal de Urgență Timișoara a fost transferat Municipiului Timișoara. Intenția actului normativ a fost ca, prin implicarea autorităţilor administraţiei publice locale în managementul asistenţei medicale, să se stabilească premisele implicării acestora în identificarea, cunoaşterea şi soluţionarea nevoilor reale de sănătate ale populaţiei din comunităţi.

În toată această perioadă, din 2008 și până în prezent Spitalului Municipal a funcționat și continuă să funcționeze în mai multe locații de pe teritoriul Municipiului Timișoara, fapt ce, în multe situații, îngreunează desfășurarea actului medical. 

Pentru ”oferirea unor servicii medicale de calitate, competitive, echitabile, eficace şi eficiente, care să ȋmbunătăţească starea de sănătate şi să crească nivelul de satisfacție al pacienţilor”, Municipiul Timișoara intenționează construirea unei noi unități sanitare complexe, de tip monobloc, care să găzduiască toate clinicile/secțiile actualului Spital Municipal Timișoara.

În acest sens, Municipiul Timișoara a purtat discuții cu reprezentanții Corporației Financiare Internaționale - IFC pentru demararea unei colaborări necesare realizării obiectivului nou de investiție „Spital Clinic Municipal de Urgență  Timișoara”  .

Principalele servicii furnizate de IFC sunt:
(1) Evaluare de nivel înalt a mediului juridic referitor la implementarea Proiectului avut în vedere ca PPP de infrastructură (1), concentrându-se pe legile care reglementează PPP-urile și pe anumite legi relevante aplicabile în sectorul sănătății, inclusiv o evaluare de nivel înalt a mecanismului legal de furnizare a garanţiilor la nivel de stat.

(2) O analiză documentară a cererii de servicii de asistență medicală referitoare la Proiect pe baza studiilor și informațiilor existente, a volumului actual de servicii, a revizuirii opțiunilor preliminare pentru domeniul de aplicare al Proiectului, inclusiv capacitatea, dimensiunea, serviciile, nevoile de echipamente.

(3) Furnizarea unei evaluări de nivel înalt a nevoilor de echipamente pentru dezvoltarea prevăzută a noii infrastructuri și domeniul de aplicare general al Proiectului.

(4) Furnizarea unor estimări inițiale ale cheltuielilor de capital necesare pentru proiect și ale viitoarelor cheltuieli operaționale.

(5) Sublinierea potențialelor riscuri majore juridice, tehnice, de mediu, sociale, și comerciale legate de implementarea Proiectului.

(6) Evaluarea diferitelor opțiuni de finanțare pentru implementarea Proiectului, inclusiv opțiuni hibride de finanțare care ar utiliza finanțarea sectorului privat, ar beneficia de potențiale granturi UE sau de finanțare la nivel guvernamental și împrumuturi municipale directe.

(7) Evaluarea capacităţii de împrumut a primăriei Timișoara.

(8) Efectuarea unei analize financiare preliminare pentru a evalua fezabilitatea comercială și sustenabilitatea financiară a Proiectului și furnizarea unui mecanism de plată potențial care să poată fi în concordanță cu pragul de accesibilitate al primăriei și cerințele potențialilor operatori din sectorul privat, precum și ale potențialilor creditori.


Având în vedere prevederile Legii nr.28/1991 pentru acceptarea de către România a Acordului (Statutului) privind Corporația Financiară Internațională (C.F.I.),:
· Prin Legea nr.28/1991, România a acceptat Acordul (Statutul) privind Corporatia Financiară Internationala, adoptat la 11 aprilie 1955, asa cum a fost amendat prin rezoluţiile Consiliului guvernatorilor din 21 septembrie 1961 şi 1 septembrie 1965 şi Rezoluţia Consiliului guvernatorilor Corporatiei Financiare Internaţionale nr. 165 din 4 septembrie 1990, fiind stabilite condiţiile şi termenii pentru admiterea României ca membru al Corporatiei Financiare Internaţionale;

și, având în vedere necesitatea și oportunitatea identificată în baza art. 240 alin. (2) din OUG nr.57/2019 prin Referatul nr.11176/10.06.2022 .
În concluzie,  având în vedere prevederile legale expuse în prezentul raport, prevederile Legii nr 28/15.03.1991 pentru acceptarea de către România a Acordului (Statutului) privind Corporația Financiară Internațională (IFC), apreciem că Proiectul de hotărâre privind privind aprobarea oportunității inițierii demersurilor necesare realizării obiectivului nou de investiție  ”Spital Clinic Municipal de Urgență Timișoara” în contextul colaborării  cu Corporația Financiară Internațională – IFC  ”, îndeplinește condițiile tehnice pentru a fi supus dezbaterii și aprobării plenului consiliului local .
Serviciile care vor fi prestate de către Corporația Financiară Internațională – IFC cu responsabilități și contribuții financiare ale părților vor face obiectul unei noi hotărâri de consiliu local.

